Okresná prokuratúra Svidník 
Sovietskych hrdinov 200, 089 01 Svidník 	

Sp. zn. : Pv 57/15/7712	Svidník, 22.6.2015
EEČ : 2-60-39-2015

U Z N E S E N I E

Trestná vec:	obvinený XXXXX 
Prečin:	Nezaplatenie dane a poistného podľa § 278 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Svidník
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
že ako živnostník vykonávajúci podnikanie pod obchodným menom XXXXX KDV, s miestom podnikania Giraltovce okr. Svidník, Fučíkova 384/19, na pobočke Daňového úradu vo Svidníku podal daňové priznania na dani z pridanej hodnoty 31.03.2011 za 3. štvrťrok 2010 a za 2. štvrťrok 2010 splatnú 02.05.2011, 25.07.2011 za 2. štvrťrok 2011 splatnú 25.07.2011, 25.07.2012 za 2. štvrťrok 2012 splatnú 25.07.2012, 30.10.2012 za 3. štvrťrok 2012 splatnú 25.10.2012 a 30.07.2013, 29.10.2013, 27.01.2014, 25.04.2014, 25.07.2014 a 27.10.2014 za 2. štvrťrok 2013 až 3. štvrťrok 2014 splatnú v deň podania daňového priznania, no priznanú daň v sume 17 088, 30 eur v jednotlivých lehotách splatnosti, Daňovému úradu v Prešove prostredníctvom pobočky vo Svidníku nezaplatil, hoci v čase splatnosti týchto daní mal dostatok finančných prostriedkov na zaplatenie splatných daní, 

lebo zanikla trestnosť činu

Odôvodnenie:
	Na základe trestného oznámenia pobočky Daňového úradu vo Svidníku číslo 9713301/5/5501066/2014 zo 17.12.2014 adresovaného Odboru kriminálnej polície OR PZ vo Svidníku a po odstúpení tohto trestného oznámenia opatrením vedúceho oddelenia vyšetrovania uvedeného odboru sp.zn. ORPZ-SK-OKP1-18-098/2014 z 30.12.2014, z dôvodu vecnej a miestnej príslušnosti, Obvodného oddelenia PZ v Giraltovciach, poverený príslušník PZ uznesením ČVS: ORP-7/GE-SK-2015 zo 04.02.2015 podľa § 199 ods. 1 Tr. por. začal trestné stíhanie vo veci prečinu nezaplatenia dane a poistného podľa § 278 ods. 1 Tr. zák. a uznesením ČVS: ORP-7/GE-SK-2015 zo 06.05.2015 podľa § 206 ods. 1 Tr. por. vzniesol pre uvedený prečin obvinenie XXXXX, ktorý ho mal spáchať tak, ako to je uvedené vo výroku tohto uznesenia. 
	Po vykonanom skrátenom vyšetrovaní mi poverený príslušník PZ predložil vyšetrovací spis s návrhom, aby trestné stíhanie obvineného XXXXX pre predmetný prečin bolo podľa § 215 ods. 1 písm. h/ Tr. por. zastavené.
	Po preskúmaní vyšetrovacieho spisu som sa s návrhom povereného príslušníka PZ stotožnil. 
	V zmysle § 86 ods. 1 písm. e/ Tr. zák., trestnosť trestného činu zaniká aj vtedy, ak ide o trestný čin nezaplatenia dane a poistného podľa § 278, ak splatná daň a jej príslušenstvo boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami. Podľa odseku citovaného ustanovenia, trestnosť trestného činu podľa odseku 1 písm. e/ nezaniká, ak ide o páchateľa, ktorý bol za obdobný čin v predchádzajúcich dvadsiatich štyroch mesiacoch postihnutý, alebo ak trestné stíhanie páchateľa za obdobný čin bolo v predchádzajúcich dvadsiatich štyroch mesiacoch zastavené z dôvodu zániku trestnosti trestného činu podľa odseku 1. 
	Z vyšetrovacieho spisu je zrejmé, že obvinený po skončení skráteného vyšetrovania sa mohol s jeho výsledkami oboznámiť 16.06.2015. 
	Z výpovede splnomocneného zástupcu Daňového úradu v Prešove je zase zrejmé, že obvinený XXXXX 08.06.2015 uhradil daňovému úradu jednak nedoplatky na dani z pridanej hodnoty v sume 17 743,36 eur a jednak sankcie v sume 912,86 eur a preto k 16.06.2015 nemá voči daňovému úradu žiadny nedoplatok. 
	Napokon z vyšetrovacieho spisu je zrejmé, že obvinený doposiaľ nebol odsúdený, že pre zánik trestnosti trestného činu podľa odseku 1 nebolo voči nemu v predchádzajúcich dvadsiatich štyroch mesiacoch trestné stíhanie zastavené ani aby bol za obdobný čin v predchádzajúcich dvadsiatich štyroch mesiacoch postihnutý.
	Vzhľadom na uvedené bolo potrebné rozhodnúť tak, ako to je uvedené vo výroku tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Anatolij Derco
prokurátor